CELEX: 32018D0321(02)
Language: el
Date: 2017-11-13 00:00:00
Title: Απόφαση της Αρχής για τα Ευρωπαϊκά Πολιτικά Κόμματα και τα Ευρωπαϊκά Πολιτικά Ιδρύματα, της 13ης Νοεμβρίου 2017, για μη καταχώριση των Ευρωπαϊκών Ταυτοτήτων και Παραδόσεων

21.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/7
            
         Απόφαση της Αρχής για τα Ευρωπαϊκά Πολιτικά Κόμματα και τα Ευρωπαϊκά Πολιτικά Ιδρύματα
   της 13ης Νοεμβρίου 2017
   για μη καταχώριση των Ευρωπαϊκών Ταυτοτήτων και Παραδόσεων
   (Το κείμενο στην αγγλική γλώσσα είναι το μόνο αυθεντικό)
   (2018/C 106/06)
   Η ΑΡΧΗ ΓΙΑ ΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ ΚΑΙ ΤΑ ΕΥΡΩΠΑΪΚΑ ΠΟΛΙΤΙΚΑ ΙΔΡΥΜΑΤΑ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (1), και ιδίως το άρθρο 9,
   Έχοντας υπόψη το έγγραφο που υπέβαλε η ASBL Ευρωπαϊκές Ταυτότητες και Παραδόσεις,
   Εκτιμώντας τα ακόλουθα:
   
               (1)
            
            
               Η Αρχή για τα Ευρωπαϊκά Πολιτικά Κόμματα και τα Ευρωπαϊκά Πολιτικά Ιδρύματα (η «Αρχή») έλαβε έγγραφο από την ASBL Ευρωπαϊκές Ταυτότητες και Παραδόσεις («ΕΤΠ») για την καταχώρισή της ως ευρωπαϊκό πολιτικό ίδρυμα (το «έγγραφο») στις 28 Σεπτεμβρίου 2017,
            
         
               (2)
            
            
               Το έγγραφο συνοδευόταν από επιστολή που συνυπέγραφαν ο πρόεδρος της ΕΤΠ και ο πρόεδρος της Ευρωπαϊκής Συμμαχίας των Εθνικών Κινημάτων («ΕΣΕΚ»), της ένωσης με την οποία συνδέεται επίσημα η ΕΤΠ βάσει του άρθρου 16α του καταστατικού της,
            
         
               (3)
            
            
               Η Αρχή απέστειλε προκαταρκτική αξιολόγηση στην ΕΤΠ στις 4 Οκτωβρίου 2017, με την οποία διαπίστωνε προκαταρκτικά ότι, χωρίς να θίγεται το ζήτημα του κατά πόσον το έγγραφο αποτελούσε αίτηση σύμφωνα με τον κανονισμό (ΕΕ, Ευρατόμ) αριθ. 1141/2014, το έγγραφο δεν μπορούσε να γίνει δεκτό ή, διαζευκτικά, δεν πληρούσε τουλάχιστον μία από τις προϋποθέσεις που καθορίζονται στο άρθρο 3 παράγραφος 2 του κανονισμού (ΕΕ, Ευρατόμ) αριθ. 1141/2014,
            
         
               (4)
            
            
               Η Αρχή κάλεσε την ΕΤΠ να διαβιβάσει τυχόν γραπτές παρατηρήσεις που θα επιθυμούσε να υποβάλει έως την Παρασκευή 20 Οκτωβρίου 2017,
            
         
               (5)
            
            
               Η ΕΤΠ δεν έκανε χρήση αυτής της δυνατότητας και, μέχρι σήμερα, δεν έχει υποβάλει παρατηρήσεις,
            
         
               (6)
            
            
               Η Αρχή αξιολόγησε το παραδεκτό και το ουσιαστικό περιεχόμενο του εγγράφου, χωρίς να θίγει το ζήτημα του κατά πόσο το εν λόγω έγγραφο αποτελεί αίτηση σύμφωνα με τον κανονισμό (ΕΕ, Ευρατόμ) αριθ. 1141/2014,
            
         
               (7)
            
            
               Η Αρχή θεωρεί ότι, ακόμη και εάν λογιζόταν ως αίτηση σύμφωνα με τον κανονισμό (ΕΕ, Ευρατόμ) αριθ. 1141/2014, το έγγραφο δεν θα μπορούσε να γίνει δεκτό επειδή, σύμφωνα με το άρθρο 8 παράγραφος 1 του εν λόγω κανονισμού, μια αίτηση καταχώρισης ως ευρωπαϊκό πολιτικό ίδρυμα μπορεί να υποβληθεί μόνο μέσω του ευρωπαϊκού πολιτικού κόμματος με το οποίο συνδέεται επίσημα το ίδρυμα αυτό,
            
         
               (8)
            
            
               Η ΕΤΠ συνδέεται επίσημα με την ΕΣΕΚ, η οποία δεν αποτελεί ευρωπαϊκό πολιτικό κόμμα που έχει καταχωριστεί σύμφωνα με τους όρους και τις διαδικασίες που καθορίζονται στον κανονισμό (ΕΕ, Ευρατόμ) αριθ. 1141/2014,
            
         
               (9)
            
            
               Συνεπώς το έγγραφο δεν πληροί την τυπική απαίτηση που προβλέπεται στο άρθρο 8 παράγραφος 1 του κανονισμού (ΕΕ, Ευρατόμ) αριθ. 1141/2014,
            
         
               (10)
            
            
               Επίσης, η Αρχή θεωρεί ότι, ακόμη και εάν λογιζόταν ως παραδεκτή αίτηση σύμφωνα με τον κανονισμό (ΕΕ, Ευρατόμ) αριθ. 1141/2014, το έγγραφο θα έπασχε επί της ουσίας επειδή, σύμφωνα με το άρθρο 3 παράγραφος 2 στοιχείο α) του εν λόγω κανονισμού, η καταχώριση προϋποθέτει ότι ο αιτών συνδέεται με ένα ευρωπαϊκό πολιτικό κόμμα που έχει καταχωριστεί σύμφωνα με τους όρους και τις διαδικασίες που καθορίζονται στον εν λόγω κανονισμό,
            
         
               (11)
            
            
               Όπως αναφέρεται στην αιτιολογική σκέψη 8, η ΕΣΕΚ δεν αποτελεί ευρωπαϊκό πολιτικό κόμμα που έχει καταχωριστεί σύμφωνα με τους όρους και τις διαδικασίες που καθορίζονται στον κανονισμό (ΕΕ, Ευρατόμ) αριθ. 1141/2014,
            
         
               (12)
            
            
               Συνεπώς το έγγραφο δεν πληροί μία από τις προϋποθέσεις που καθορίζονται στο άρθρο 3 παράγραφος 2 του κανονισμού (ΕΕ, Ευρατόμ) αριθ. 1141/2014, ειδικότερα την προϋπόθεση που προβλέπεται στο άρθρο 3 παράγραφος 2 στοιχείο α) του εν λόγω κανονισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το έγγραφο που υποβλήθηκε από τις Ευρωπαϊκές Ταυτότητες και Παραδόσεις για καταχώρισή τους ως ευρωπαϊκό πολιτικό ίδρυμα απορρίπτεται.
   Άρθρο 2
   Η παρούσα απόφαση αρχίζει να ισχύει την ημέρα της κοινοποίησής της.
   Άρθρο 3
   Αποδέκτης της παρούσας απόφασης είναι το
   
               Identités & traditions européennes
            
         
               Rue des Alliés 15
            
         
               6044 Roux (Charleroi)
            
         
               BELGIQUE/BELGIË
            
         
      Βρυξέλλες, 13 Νοεμβρίου 2017.
      
         
            Για την Αρχή για τα Ευρωπαϊκά Πολιτικά Κόμματα και τα Ευρωπαϊκά Πολιτικά Ιδρύματα
         
         
            Ο Διευθυντής
         
         M. ADAM
      
   
   
      (1)  ΕΕ L 317 της 4.11.2014, σ. 1.